Regulasies vir restaurante, fliekteaters teen Vrydag geëis(Foto: Amanda Vick/Unsplash) Die DA waarsku dat nog regstappe teen die regering kan kom as die regulasies oor die heropening van restaurante en fliekteaters nie teen Vrydag bekend gemaak word nie. Dean Macpherson, die DA se woordvoerder oor handel en nywerheid, sê dit is onverklaarbaar dat die regulasies steeds nie aangekondig is nie en dat duisende sakeondernemings geen idee het wanneer hulle mag heropen en aan watter voorwaardes hulle sal moet voldoen daarvoor nie. Pres. Cyril Ramaphosa het meer as ŉ week gelede al aangekondig dat die persoonlike versorgingsbedryf mag heropen. Twee dae later is die regulasies daarvoor bekend gestel. Ramaphosa het terselfdertyd gesê dat aansit-etes by restaurante weer hervat mag word, en dat plekke soos casino’s en fliekteaters mag heropen. Van dié regulasies is daar egter geen taal of tyding nie. “Wat presies het die ministers die afgelope agt dae gedoen?” het Macpherson Donderdag gevra. (Foto: pixabay) “Die regering se dwase aanslag tot die regulasies is onaanvaarbaar en dit moet dadelik bekend gestel word as hulle nog regstappe wil vermy wat ministers moet dwing om die werk te doen waarvoor hulle betaal word.” Macpherson het gesê die DA het reeds aan die minister van tradisionele sake en samewerkende regering, Nkosazana Dlamini-Zuma, haar eweknie by kleinsake, Khumbudzo Ntshavheni, en die minister van toerisme, Mmamoloko Kubayi-Ngubane, geskryf en geëis dat die regulasies teen môre bekend gemaak moet word. Maroela Media het vroeër berig die Restaurantvereniging van Suid-Afrika (Rasa) is besig met ŉ opname oor hoeveel restaurante weens die voortgesette verbod reeds permanent hul deure gesluit het. Rasa het gesê hy doen die opname in ŉ poging om aan die regering te wys watter verwoestende uitwerking die regulasies op die bedryf het. Slegs wegneemetes of etes wat self by eetplekke afgehaal word, word tans toegelaat.